Formaður Geðhjálpar segir ánægjulegt að drengur með alvarleg geðræn vandamál hafi fengið meðferð í Hollandi niðurgreidda hjá Sjúkratryggingum Íslands. Aftur á móti sé umhugsunarefni hvers vegna barn hafi þurft að bíða svo lengi eftir lífsnauðsynlegri meðferð að eina leiðin hafi verið að leita út fyrir landsteinana.
Í fréttum RÚV í gær var sagt frá því að Sjúkratryggingar Íslands hefðu greitt fyrir geðræna meðferð þrettán ára pilts í Hollandi. Pilturinn glímdi við alvarlega sjálfsskaðahegðun og var talinn í mikilli sjálfsvígshættu. Héðinn Unnsteinsson, formaður Geðhjálpar, fagnar því að pilturinn hafi fengið meðferð en spyr hvert fordæmisgildið sé, og hvort stefnan sé sú að fólk leiti slíkrar þjónustu erlendis.
Sjúkratryggingar endurgreiddu kostnaðinn við meðferðina á grundvelli of langs biðtíma hér á landi. Um tíu mánaða biðtími er á göngudeild Barna- og unglingageðdeildar Landspítala.
í þessu tilfelli er þetta einstakt vegna þess að drengurinn var í lífshættu.
Héðinn bendir á að samkvæmt nýrri úttekt Ríkisendurskoðunar á geðheilbrigðisþjónustu á Íslandi fari aðeins lítið hlutfall fjármagns til heilbrigðismála í geðheilbrigðismál, þrátt fyrir stærð málaflokksins.